GRAMMY พุ่งแรง 14% รับกลุ่ม “เสี่ยเจริญ” ซื้อหุ้น 50% ใน “จีเอ็มเอ็ม แชนแนล เทรดดิ้ง”
GRAMMY พุ่งแรง 14% รับกลุ่ม "เสี่ยเจริญ” ซื้อหุ้น 50% ใน "จีเอ็มเอ็ม แชนแนล เทรดดิ้ง" ล่าสุด ณ เวลา 14.45 น. ราคาหุ้น GRAMMY อยู่ที่ 13 บาท บวก 1.60 บาท หรือ 14.04% สูงสุดที่ 13.90 บาท ต่ำสุดที่ 11.50 บาท ด้วยมูลค่าสูงสุด 42.65 ล้านบาท

24 ส.ค. 2560

บริษัท จีเอ็มเอ็ม แกรมมี่ จำกัด (มหาชน) หรือ GRAMMY เปิดเผยว่า กลุ่มสิริวัฒนภักดี จะลงทุน 1 พันล้านบาท เพื่อเข้าถือหุ้น 50% ในบริษัท จีเอ็มเอ็มแชนแนล เทรดดิ้ง จำกัด พร้อมปรับโครงสร้างธุรกิจใหม่ภายใต้จีเอ็มเอ็ม แชนเนล เทรดดิ้ง ซึ่งประกอบด้วย บริษัท จีเอ็มเอ็ม แชนแนล จำกัด (GMM 25) ,บริษัท จีเอ็มเอ็ม ทีวี จำกัด ,บมจ.จีเอ็มเอ็ม มีเดีย , บริษัท เอ-ไทม์ มีเดีย จำกัด และบริษัท เอ-ไทม์ ทราเวิลเลอร์ จำกัด
โดยในวันนี้ (24 ส.ค.) บริษัทได้เข้าร่วมลงนามในสัญญาจองซื้อหุ้น ตามมติของที่ประชุมคณะกรรมการของบริษัทครั้งที่ 8/2560 เมื่อวันที่ 11 ส.ค.60 โดยคู่สัญญาประกอบด้วย บริษัทในฐานะผู้ขาย ปัจจุบันถือหุ้น 100% ในจีเอ็มเอ็ม แชนแนล เทรดดิ้ง, บริษัท จีเอ็มเอ็ม แชนแนล เทรดดิ้ง จำกัด ในฐานะผู้ออกหุ้นเพิ่มทุน และบริษัท อเดลฟอส จำกัด ในฐานะผู้จองซื้อ ซึ่งมีนายฐาปน สิริวัฒนภักดี และนายปณต สิริวัฒนภักดี ลูกชายของนายเจริญ สิริวัฒนภักดี เป็นผู้ถือหุ้นรายใหญ่ฝ่ายละ 50% ทำธุรกิจหลักในการลงทุนและให้กู้ยืมเงิน
ทั้งนี้บริษัทและผู้จองซื้อ ประสงค์จะซื้อหุ้นเพิ่มทุนของ จีเอ็มเอ็ม แชนแนล เทรดดิ้ง ซึ่งจะส่งผลให้ภายหลังการเพิ่มทุนจดทะเบียนใน จีเอ็มเอ็ม แชนแนล เทรดดิ้ง เสร็จสิ้น บริษัทและผู้จองซื้อแต่ละฝ่ายจะถือหุ้นใน จีเอ็มเอ็ม แชนแนล เทรดดิ้ง ในสัดส่วนฝ่ายละ 50%
ขณะที่บริษัทจะปรับโครงสร้างการลงทุนของกลุ่มบริษัท เพื่อให้มีกลุ่มบริษัท จีเอ็มเอ็ม แชนแนล เทรดดิ้ง ตามที่สัญญาจองซื้อหุ้นกำหนด ซึ่งการปรับโครงสร้างดังกล่าวจะเสร็จสิ้นก่อนการเสนอขายหุ้นเพิ่มทุน การจองซื้อและการสละสิทธิในหุ้นเพิ่มทุนใน จีเอ็มเอ็ม แชนแนล เทรดดิ้ง โดยกระบวนการในปรับโครงสร้างมีดังนี้
โดยบริษัทจะซื้อและรับโอนหุ้นในบริษัท เอ็กแซ็กท์ จำกัด (เอ็กแซ็กท์) และบริษัท ทีน ทอล์ก จำกัด (ทีน ทอล์ก) จำนวน 100% ของทุนจดทะเบียน และ บริษัท ซีเนริโอ จำกัด (ซีเนริโอ) จำนวน 25% ของทุนจดทะเบียน จากบริษัท จีเอ็มเอ็ม มีเดีย จำกัด (มหาชน) ซึ่งเป็นผู้ถือหุ้นในบริษัทดังกล่าว
รวมทั้งบริษัทจะรับโอนสิทธิเรียกร้องอันเกิดจากการได้รับชำระเงินคืนทุนจากการชำระบัญชีของ บริษัท บลิส พับลิชชิ่ง จำกัด (บลิส) จาก จีเอ็มเอ็ม มีเดีย และบริษัทจะขายและโอนหุ้นใน จีเอ็มเอ็ม มีเดีย จำนวน 99.8% ของทุนจดทะเบียนทั้งหมด และหุ้นในบริษัท จีเอ็มเอ็ม ทีวี จำกัด (จีเอ็มเอ็ม ทีวี) จำนวน 100% ให้แก่ จีเอ็มเอ็ม แชนแนล เทรดดิ้ง
อย่างไรก็ตาม ภายหลังการปรับโครงสร้างดังกล่าว จะทำให้จีเอ็มเอ็ม แชนแนล เทรดดิ้ง มีบริษัทอยู่ภายใต้กลุ่มทั้งสิ้น 5 บริษัท ประกอบด้วย บริษัท จีเอ็มเอ็ม แชนแนล จำกัด (GMM 25) ,บริษัท จีเอ็มเอ็ม ทีวี จำกัด ,บมจ.จีเอ็มเอ็ม มีเดีย , บริษัท เอ-ไทม์ มีเดีย จำกัด และบริษัท เอ-ไทม์ ทราเวิลเลอร์ จำกัด
 
ล่าสุด ณ เวลา 14.45 น. ราคาหุ้น GRAMMY อยู่ที่ 13 บาท บวก 1.60 บาท หรือ 14.04% สูงสุดที่ 13.90 บาท ต่ำสุดที่ 11.50 บาท ด้วยมูลค่าสูงสุด 42.65 ล้านบาท ขณะที่ดัชนีตลาดหุ้นโดยรวมบวก 0.18%